על הבחירות במועד ג', שטיפת מוח ו...בן-דרור ימיני מאת יעקב קורי

מזה שנה אנו מצויים בבולמוס של בחירות כשמיטב הפרשנים מנתחים בהרחבה כל תזוזה במפה הפוליטית, אבל כולם מתעלמים מירידה אל שורשי הבעיה שמקבעת את המצב מבלי לאפשר שינויים של ממש בתוצאות הבחירות.

ידוע לכל איש מדע שאם הוא חוזר על אותו ניסוי אינספור פעמים עם אותם פרמטרים הוא יקבל תמיד את אותן התוצאות וגם אם תלך ארבעים פעם לסרט "חלף עם הרוח" הוא תמיד יסתיים באימרה "מחר יפציע יום חדש".

אזרחי ישראל עוברים משחר ילדותם שטיפת מוח במערכות החינוך הסקטוריליות שלהם, בקריאת העיתונים הארץ או ישראל היום, בשמיעת אותם הנאומים של נתניהו, דרעי, יאיר לפיד, גרוסמן, טיבי ואיילת שקד.

אתה יודע בדיוק מה כל מנהיג יגיד, מה כל כתב יכתוב, כולם מיישרים קו עם שורת המקהלה, אין הפתעות וכל בעל מחשבה עצמאית מוקע ומנודה כפי שקרה למחזאי גאון כיהושע סובול ולעיתונאי דגול כאריה אבנרי.

אנחנו מעדיפים לחיות בשיגרה, לגור בדלת אמות, להיפגש עם אותם חברים, לקרוא אותו עיתון, לראות הצגות של מחזאי אהוב, ולהחזיק באותן דיעות – חרדיות, ערביות לאומיות, דתיות לאומיות, אפיקורסיות, מימין או משמאל.

נעים וחם להרגיש ב"כת", ב"פקעת", זה חלק מהמנטליות הישראלית שבה אם אינך משתייך לקבוצה מסוימת אתה לא קיים – אתה אוהד בית"ר או הפועל, מבקר בבית הכנסת, באותו כולל, בפרלמנט של יום שישי, בחוג ההרצאות.

ולכן זאת תמימות לחשוב שיושגו תוצאות שונות בכל מערכת בחירות כשכמעט כולם למעט כמה אלפים בעלי דיעות עצמאיות יש להם דיעה מוצקה ולא משתנה בכל נושא כתוצאה משטיפת מוח וקולקטיביות רעיונית נצחית.

אתה בעד או נגד ביבי וגם אם יוכח שהוא גנב מיליונים אוהדיו ימשיכו לטעון שתפרו לו תיק. אתה משוכנע שכל האלימות בחברה הערבית מקורה בעוולות הציונים וידך לא במעל. אתה יודע שהחילונים רוצים רק להרע לחרדים.

יש כאלה שיונקים משחר ילדותם את האנטישמיות, את ההתנשאות על המזרחים, את השנאה לאשכנזים. אחרים מקובעים בהטלת אשמה של כל הצרות במתנחלים, באליטה, בכיבוש, בשמאלנים, בפלשתינים, בטייקונים, בועדים.

במאה ה- 18 קמו לנו פילוסופים כוולטר שהטילו ספק בכל ולא לקחו דבר כמובן מאליו. במאה ה- 19 הופיעו ציירים אימפרסיוניסטים שציירו מחוץ למסגרות המקובלות. ובמאה העשרים אינשטיין המציא את תורת היחסות.

בימינו פוליטיקאים פופוליסטים, קפיטליסטים ניאו ליברלים, מקורבים ומקושרים מעונינים שלא נחשוב בצורה עצמאית ומלעיטים אותנו בחינוך שטוף מוח, בתוכניות ריאליטי רדודות, במוטת קשב בגודל של ציוץ בטוויטר.

ואם כמעט כולנו מקובעים, לא חושבים בצורה עצמאית, לא יוצאים מהמסגרות, כיצד נוכל לבצע את השינויים המתבקשים בכלכלה, במדיניות, בחברה ובתרבות בישראל ובעולם? איך נהיה מסוגלים לחשוב מחוץ לקופסה?

אני לא זקוק לעיתון על מנת שיגיד לי איך לחשוב. גם בעיתון בלתי תלוי כידיעות אחרונות אני יודע לרוב מראש מה עמדת כל כתב, אך לפחות העיתון נותן במה לבעלי דעות שונות, שלא כפרבדה של הארץ או ישראל היום.

רק במקרים נדירים כמו בכתבות של בן-דרור ימיני אתה מקבל ניתוח עצמאי, מקורי ולא מקובע בכל נושא ועניין, עם גישה ביקורתית לביבי ולמערכת המשפט, לעמדות השמאל והימין, לעמדות השונות על הסכסוך עם הפלסטינים.

אם נחשוב בצורה עצמאית כימיני יש סיכוי שנשפוט מצבים לגופו של עניין ולא לגופו של אדם ובהתאם לאג'נדה. יש סיכוי שנצא סוף סוף מהפלונטר הפוליטי במחשבה מקורית כפי שהצעתי בספר 'הרפובליקה השניה של ישראל'.